Aquests documents són merament informatius i el magistrat jutge encarregat del Registre Civil pot requerir a la persona sol·licitant totes les dades i/o els documents que consideri necessaris en el moment de la qualificació registral.
Els expedients de matrimoni s'han d'iniciar al registre civil del municipi on una de les futures persones contraents està empadronada i on resideix efectivament.
El casament s'haurà de celebrar en el termini màxim d'un any des de l'inici de l'expedient matrimonial.
Es pot celebrar al registre civil, ajuntament o notaria de qualsevol població i, com a mínim, des de l'inici de l'expedient fins al casament hi ha d'haver un interval de quatre mesos.
Depenent de la durada que es prevegi per a l'audiència prèvia extensa (en aquells supòsits en què s'hagi de practicar –matrimoni entre espanyol-estranger o ciutadà comunitari-estranger), el tràmit es pot allargar, ja que les persones contraents hi hauran de comparèixer un altre dia per practicar-la en una segona cita.
El dia de la celebració les persones contraents han de comparèixer amb dos testimonis que les coneguin, que tinguin la documentació en vigor i que entenguin el català o el castellà.
Ho poden sol·licitar els futurs contraents.
Les dues persones que volen contreure el matrimoni han de comparèixer per iniciar-ne l'expedient acompanyades d'un testimoni major d'edat (familiars o no).
Aquest testimoni hi haurà de comparèixer amb el DNI no caducat –original i fotocòpia– per tal que pugui manifestar sota l'advertiment legal que té el convenciment que el matrimoni pel qual es tramita l'expedient no incorre en cap prohibició legal, que tingui la documentació en vigor i que entengui el català o el castellà.
Per iniciar l'expedient cal portar emplenades la sol·licitud i les declaracions jurades.
Les persones vídues han d'aportar, a més dels documents anteriors, un certificat literal del matrimoni anterior i un certificat literal de defunció del cònjuge anterior (caducitat: 3 mesos).
Les persones divorciades o amb matrimoni anul·lat han d'aportar, a més dels documents anteriors, el certificat literal d'aquell matrimoni anterior, on consti la inscripció marginal del divorci o l'anul·lació (no és vàlida l'escriptura de divorci).
Aquest document és imprescindible per iniciar la tramitació de l'expedient matrimonial.
Les persones menors de 16 anys no poden contreure matrimoni.
Les persones menors d'entre 16 i 18 anys que desitgin contreure matrimoni han d'obtenir prèviament l'emancipació.
Un cop emancipats, han d'aportar un certificat literal de naixement amb la inscripció marginal d'emancipació.
Les persones vídues han d'aportar, a més, un certificat literal del matrimoni anterior i un certificat literal de defunció de l'anterior cònjuge, d'acord amb la legislació del seu país.
Les persones divorciades han d'aportar, a més, un certificat literal del matrimoni anterior i un certificat literal de divorci o nul·litat o bé, d'acord amb la legislació del seu país, un certificat literal del matrimoni anterior amb una nota marginal de divorci.
En cas que una de les persones contraents no parli o no escrigui català o castellà ha de venir acompanyada d'un intèrpret en la tramitació de l'expedient i en el moment de prestar el consentiment del matrimoni.
Els ciutadans dels països següents que desitgin contraure matrimoni a Espanya han d'aportar un certificat de capacitat matrimonial, segons el Conveni de Munic, expedit pel seu país d'origen: Alemanya, Àustria, França, Itàlia, Bèlgica, Holanda, Luxemburg, Portugal, Suïssa, Turquia i Antilles Neerlandeses.
Cal que en cada cas confirmin amb el seu consolat o l'autoritat nacional que correspongui si s'ha de presentar o no un certificat de capacitat matrimonial.
En cas d'absència d'un contraent a l'estranger, cal aportar, a més, un poder notarial emès a l'efecte per a la tramitació i la celebració del matrimoni.
Cal tenir present que si un dels futurs cònjuges és un nacional marroquí resident al Marroc, no tindrà validesa el poder atorgat per contraure matrimoni ja que seria contrari a la llei marroquina.